Næste weekend er der DM i badminton i Frederikshavn og mesterskaberne byder på et overraskende comeback. Tidligere VM-bronzevinder i damesingle Mette van Dalm gør comeback i damedouble.

Hun forlod DM rampelyset i 2002 for at hellige sig familielivet, efterfølgende har Mette van Dalm fået to guldklumper nemlig pigerne Laura og Kajsa. Men DM på hjemmebane i Arena Nord i Frederikshavn har fristet hende til for en kort stund at gøre comeback i damedouble sammen med en anden badmintonveteran Helene Kirkegaard. De erfarne badmintonkvinder er seedet til at nå semifinalen ved DM. - Det er min første turnering siden 2002 og det bliver sjovt at spille foran et stort publikum igen og selvfølgelig går vi efter at holde vores seedning, siger Mette van Dalm til TV2/NORD. De indledende kampe ved DM i Frederikshavn starter på torsdag i næste uge, og i alt 15 nordjyske spillere er med når det går løs.